Syötä kotitaloutesi tulot ja lainamäärä velkakoneeseen. Näet muun muassa, kuinka velkaantunut olet suhteessa ikäryhmäsi ja alueesi väestöön. Juttu on julkaistu syyskuussa 2016.

Osa artikkelin sisällöstä ei ole välttämättä saavutettavissa esimerkiksi ruudunlukuohjelmalla.

Hälytyskellojen pitäisi soida kun…

...et ole pysähtynyt pohtimaan, mistä voisit tinkiä, vaikka rahat ovat välillä tiukoilla.

...käytät luottoa arkimenoihin kuten ruokaan tai bussilippuun.

...et tiedä, mitä kaikkia laskuja vuoden mittaan tulee, milloin mikäkin lasku tulee ja paljonko laskujen summa on.

...sinulla ei ole tarkkaa kuvaa tilanteestasi. Et esimerkiksi tiedä, mitkä ovat velkojen yhteenlasketut hoitomenot.

...saat toistuvasti huomautusmaksuja, koska et pysty maksamaan laskuja ajallaan.

...otat uutta velkaa aiempien velkojen maksuun.

...sinulla on useita luottoja, eivätkä ne lyhene niillä kuukausierillä, joihin sinulla on varaa.

Näin selvität taloudellisen tilanteesi:

• Kerää tiedot kaikista veloista ja niiden kuukausieristä. Tiedot löytyvät tiliotteilta ja saamistasi laskuista. Voit myös kysyä tietoja ulosotosta ja perimistoimistoilta.

• Tee budjetti eli taloussuunnitelma, johon merkitset tulot ja menot.

• Laita laskut tärkeysjärjestykseen: pidä huoli siitä, että tulosi riittävät vuokraan, ruokaan, puhelin-, sähkö- ja vakuutusmaksuihin sekä työmatkamenoihin.

• Mieti kulutusmenojasi ja pohdi, onko perheelläsi esimerkiksi harrastuksia, joista voitte tinkiä. Karsi kaikki tarpeeton pois.

• Ellet saa rahoja riittämään, soita laskujen lähettäjille tai velkojille ja yritä sopia maksuista. Kerro, jos sinulle on tullut esimerkiksi pitkäaikainen sairaus tai työtilanteen muutos, jonka vuoksi toivot uutta maksuohjelmaa.

• Pienet laskut kannattaa yrittää aina maksaa, ensimmäiseksi korkeakorkoisimmat. Maksa mieluummin hieman myöhässä kuin jätät kokonaan maksamatta, jolloin lasku menee perintään.

• Kutista velkojen lukumäärä mahdollisimman pieneksi. Velkojen hallinta on sitä helpompaa mitä vähemmän niitä on.

• Jos sinulla on vakuudeksi sopivaa omaisuutta, voit harkita pankkilainaa.

• Puhu asiasta jollekulle ja pyydä apua, jos et jaksa selvitellä tilannettasi tai et keksi miten saat rahat riittämään. Älä jää yksin taistelemaan, vaikka kuinka hävettäisi.

• Ellet voi puhua läheisillesi tai he eivät osaa auttaa, ota yhteyttä kunnalliseen talous- ja velkaneuvontaan, soita Velkalinjaan tai ota yhteyttä Puhu rahasta -chattiin.

Ohjeet on kerätty yhteistyössä Takuu-Säätiön (siirryt toiseen palveluun) asiantuntijoiden kanssa.